ຮອງນາຍົກລັດຖະມົນຕີຜູ້ປະຈຳການລັດຖະບານ ເຈືອງຮວ່າບິງ ຢ້ຽມຢາມ ແລະ ເຮັດວຽກຢູ່ຍີ່ປຸ່ນ
(VOVWORLD) -ໃນຂອບເຂດການຢ້ຽມຢາມປະເທດຍີ່ປຸ່ນ, ເຂົ້າຮ່ວມກອງປະຊຸມອະນາຄົດຂອງອາຊີຄັ້ງທີ 24, ວັນທີ 12 ມິຖຸນາ, ທ່ານ ເຈືອງຮວ່າບິງ ຮອງນາຍົກລັດຖະມົນຕີຜູ້ປະຈຳການລັດຖະບານຫວຽດນາມ ໄດ້ມີການພົບປະກັບທ່ານ Date Chuichi ປະທານສະພາສູງຍີ່ປຸ່ນ, ຕ້ອນຮັບທ່ານ Yoko Kamikawa ລັດຖະມົນຕີກະຊວງຍຸຕິທຳຍີ່ປຸ່ນ ແລະ ການນຳບັນດາກຸ່ມບໍລິສັດ AEON, Willer.
ທີ່ການພົບປະກັບ ທ່ານ Date Chuichi ປະທານສະພາສູງຍີ່ປຸ່ນ, ທ່ານ ຮອງນາຍົກລັດຖະມົນຕີ ເຈືອງຮວ່າບິງ ໄດ້ສະເໜີໃຫ້ສະພາສູງຍີປຸ່ນ ສືບຕໍ່ເພີ່ມທະວີການພົບປະແລກປ່ຽນຄະນະຜູ້ແທນຂັ້ນຕ່າງໆ, ເປີດກວ້າງການຮ່ວມມືອັນແທດຈິງລະຫວ່າງອົງການນິຕິບັນຍັດຂອງສອງປະເທດ; ແບ່ງປັນບົດຮຽນໃນວຽກງານກໍ່ສ້າງ, ສ້າງລະບົບກົດໝາຍໃຫ້ສົມບູນແບບ, ປະຕິຮູບຕຸລາການ. ພ້ອມກັນນັ້ນ, ເພີ່ມທະວີການສົມທົບ, ຮ່ວມມືກັນລະຫວ່າງສະພາແຫ່ງຊາດຫວຽດນາມ ແລະສະພາແຫ່ງຊາດຍີ່ປຸ່ນ ຢູ່ບັນດາເວທີປາໄສລັດຖະສະພາໃນພາກພື້ນ ແລະ ໃນໂລກ.
ທີ່ການຕ້ອນຮັບ ທ່ານ Yoko Kamikawa ລັດຖະມົນຕີກະຊວງຍຸຕິທຳຍີ່ປຸ່ນ, ທ່ານ ຮອງນາຍົກລັດຖະມົນຕີ ປາດຖະໜາວ່າ ກະຊວງຍຸຕິທຳຍີ່ປຸ່ນ ເພີ່ມທະວີການແລກປ່ຽນ, ຍູ້ແຮງການຮ່ວມມືກັບຫວຽດນາມໃນວຽກງານໜູນຊ່ວຍ ກົດໝາຍແພ່ງ, ກົດໝາຍການຄ້າ ແລະ ກົດໝາຍອາຍາ; ສະເໜີໃຫ້ສອງຝ່າຍດຳເນີນການເຈລະຈາ ແລະ ລົງນາມໃນສັນຍາໜູນຊ່ວຍກົດໝາຍແພ່ງ ໂດຍໄວ.
ແລະໃນການຕ້ອນຮັບທ່ານປະທານ ກຸ່ມບໍລິສັດ AEON, Willer ທ່ານຮອງນາຍົກລັດຖະມົນຕີ ຢັ້ງຢືນວ່າ ລັດຖະບານຫວຽດນາມຍາມໃດກໍຕັ້ງໜ້າປັບປຸງສະພາບແວດລ້ອມການລົງທຶນ ແລະສ້າງເງື່ອນໄຂສະດວກໃຫ້ບັນດາວິສາຫະກິດຍີ່ປຸ່ນລົງທຶນປະສົບຜົນສຳເລັດຢູ່ຫວຽດນາມ.